༢རང་རེའི་ལོ་རྒྱུས་དང་གཏེར་ཡིག་ཕལ་མོ་ཆེ་བའི་ནང་དུ་རྒྱལ་པོ་གྲི་གུམ་བཙན་པོ་ནི།མཚན་བཏགས་པ་ནོངས་པས་ཐུགས་ལ་གདོན་ཞུགས་ཏེ་ལོ་ངམ་རྟ་རྫི་དང་འཐབ་ནས་གྲོངས་པ་ཡིན་ཞེས།དངོས་བདེན་ལ་ནོངས་པའི་འཐབ་འཁྲུག་གི་རྒྱུད་རིམ་གྲ་འགྲིག་པོ་ཞིག་གི་ཐོག་ཏུ་བཞག་པ་ཙམ་ལས།དོན་དངོས་ཀྱི་གནས་ལུགས་ཡོད་ཚད་གསར་བཟོའི་གཏམ་རྒྱུད་ཀྱི་རྒྱབ་ཕྱོགས་སུ་སྦས་ནས་གཉུག་མའི་གཤིས་ལུགས་བསུབ་ཅི་ཐུབ་བྱས་ཡོད་པ་དང༌།ལྷག་པར་དུ་གྲི་གུམ་བཙན་པོ་ནི་ཆེས་སྡུག་རྩུབ་དང་གཏུམ་དྲག་ཆེ་བའི་རྒྱལ་སྲས་ཤིག་ཏུ་བཙས་པའི་དཀྱོག་བཤད་བྱ་ཐབས་ཁོ་ན་བྱས་ཡོད་ཚུལ་ཡིག་ཆ་ཁག་ཏུ་གསལ་ཡོད།དོན་དངོས་ལ།རྒྱལ་པོ་གྲི་གུམ་བཙན་པོ་དང༌།ལོ་ངམ་གཉིས་འཐབ་དོན་ནི།ཆབ་སྲིད་དང་ཆོས་ལུགས་ཀྱི་གནད་དོན་ཐད་མ་མཐུན་པར་ཁྱོད་ཤི་ང་གསོན་གྱི་འགལ་ཟླའི་མེ་ཆེན་དྲག་ཏུ་འབར་བའི་དབང་གིས་རྒྱལ་པོ་ཚང་གི་སྲིད་དབང་ལ་ཕམ་ཉེས་སུ་གྱུར་པ་དང༌།དེའི་རྗེས་སུ་ལོ་ངམ་གྱིས་མི་ལོ་ཧྲིལ་པོ་བཅུ་གསུམ་རིང་བོད་ཀྱི་རྒྱལ་སྲིད་ཟིན་པར་འཁོད།དེ་ཡང༌།བོན་གཞུང་སྲིད་པ་རྒྱུད་ཀྱི་ཁ་བྱང་ཆེན་མོ་ལས།དྲི་གུམ་བཙན་པོའི་རིང་ལ་ནི།།བོད་ཁམས་ཕུང་དུ་ཐོ་བས་ན།།བོད་ལ་ཆོས་ཀྱང་ཟུར་ཙམ་དེ་རུ་བྱུང༌།།